Vyf dood, talle vas ná gyseldrama by kerkVan die vuurwapens waarop beslag gelê is. Foto: SAPD Die polisie het meer as 40 verdagtes in hegtenis geneem in verband met die aanval en gyselaarsdrama by die International Pentecostal Holiness Church in Zuurbekom aan die Wes-Rand. Die polisie is vroegoggend van ŉ gyselaarsdrama en skietery by die kerk in kennis gestel waarna polisiebeamptes en later ook lede van die weermag na die toneel ontbied is. Volgens brig. Vishnu Naidoo, polisiewoordvoerder, het ŉ groep gewapende persone op die perseel toegesak en mense aangeval. “Ons ondersoek die moontlikheid dat die aanval verband hou met ŉ vete tussen verskillende partye in die kerk.” Vier mense is geskiet en hul liggame is in ŉ uitgebrande motor gevind. ŉ Veiligheidswag wat glo op die voorval gereageer het, is ook in sy motor doodgeskiet. Mans, vroue en kinders wat glo op die perseel woon is tydens die aanval as gyselaars geneem. Foto: SAPD Minstens 40 verdagtes is in hegtenis geneem, insluitend ses mense wat beserings opgedoen het en onder polisiebewaking in hospitale opgeneem is. “Van die verdagtes sluit onder meer ook lede van die polisie, die weermag, die Johannesburgse metropolisie en amptenare van die departement van korrektiewe dienste in.” Daar is op 34 vuurwapens beslag gelê. “Die misdaadtoneel word steeds verwerk en die bevestigde aantal inhegtenisnemings en vuurwapens waarop beslag gelê is, kan nog verander terwyl lede van die spesiale taakmag, taktiese reaksie-eenheid en sigbare polisiëringseenheid die toneel fynkam.” Genl. Khehla John Sitole, nasionale polisiekommissaris, het die provinsiale polisie geloof vir hul vinnige optrede. “Ek het die provinsiale bestuur opdrag gegee om sy voorlopige ondersoek na die voorval so gou as moontlik af te handel om te verseker dat almal wat by die aanval betrokke was verantwoordelik gehou word.”